b'\n_START_ARTICLE_\nDykkerantilope\n_START_SECTION_\nUdseende\n_START_PARAGRAPH_\nPelsfarven p\xc3\xa5 disse antiloper varierer en hel del over det store omr\xc3\xa5de, hvor de lever. Det menes, at der findes op til 19 underarter, som g\xc3\xa5r fra kastanjebrune i skovkl\xc3\xa6dte egne af Angola til gr\xc3\xa5spr\xc3\xa6ngte i de nordlige omr\xc3\xa5der og mat lysebrune i t\xc3\xb8rre omr\xc3\xa5der. De bliver omkring 50 cm h\xc3\xb8je over skulderen og vejer 12-25 kg, hvor hunnerne oftest er de tungeste. Hannernes horn kan blive op til 11 cm lange.\n_START_SECTION_\nLevevis\n_START_PARAGRAPH_\nParring kan finde sted \xc3\xa5ret rundt, og hunnerne f\xc3\xb8der normalt \xc3\xa9n kalv efter en dr\xc3\xa6gtighedsperiode, der kan variere fra 3 til 7\xc2\xbd m\xc3\xa5ned. Dykkerantilopen har en bred smag og \xc3\xa6der ud over plantef\xc3\xb8de som blade, blomster, frugter og r\xc3\xb8dder ogs\xc3\xa5 insekter, fr\xc3\xb8er, sm\xc3\xa5fugle og -pattedyr og ovenik\xc3\xb8bet \xc3\xa5dsler. N\xc3\xa5r de har adgang til tilstr\xc3\xa6kkelig med plantef\xc3\xb8de, hvorfra de kan f\xc3\xa5 v\xc3\xa6ske, kan de undv\xc3\xa6re vand i lange perioder. I regnperioder vil de ofte ikke drikke vand overhovedet, men i stedet f\xc3\xa5 v\xc3\xa6ske fra frugter. De vil typisk s\xc3\xb8ge efter disse frugter under tr\xc3\xa6er, hvor aber finder deres f\xc3\xb8de. Dykkerantiloperne kan v\xc3\xa6re aktive b\xc3\xa5de om dagen og om natten, dog mest om natten i n\xc3\xa6rheden af mennesker._NEWLINE_En han opretholder et territorium og afs\xc3\xa6tter kirtelsekreter p\xc3\xa5 sten og grene til at markere dette. Dyrenes foretrukne hvileomr\xc3\xa5der er mest p\xc3\xa5 lidt h\xc3\xb8je steder i landskabet, hvorfra de har overblik over omgivelserne. Hunnerne foretr\xc3\xa6kker dog mere skjulte hvilesteder. Artens overlevelsessucces beror dels p\xc3\xa5 de mangeartede landskabsformer, hvori den kan leve, dels p\xc3\xa5 dens brede smag, idet den n\xc3\xa6sten altid kan finde f\xc3\xb8de af en eller anden slags.'